Litani (elv)

Litani eller Leontesfloden (arabisk: نهر الليطاني, Nahr al-Līṭānī) er en viktig elv i det sørlige Libanon. Den har sine kilder vest for Baalbek i den fruktbare Bekaadalen og munner ut i Middelhavet 8 kilometer nord for Tyr, en av Libanons største byer. Den er ca. 170 km lang, og er den lengste og viktigste elva som har hele sitt løp innen Libanons grenser. Elva har en årlig vannføring på omkring 900 millioner m3, hvorav tre femtedeler i perioden januar - april. Halvparten av vannføring utnyttes, hovedsakelig til irrigasjon. Kraftverk i elva stod før siste krig for omkring 40 % av Libanons totale strømproduksjon.

Etter å ha rent sørover parallelt med grensa mot Syria i retning det nordlige Israel og Golanhøyden, gjør elven en krapp sving vestover. Nær denne svingen er Litani kun fem kilometer fra elva Hasbani i Jordanelvas vannsystem, og fire kilometer fra grensa til Israel. 

Den delen av elva som renner vestover til havet kalles også Qasimiyeh. Her danner elven grensen mellom Jabal Amel i sør og det sørlig utløpet av Libanonfjellene i nord. Qasmieh-Ras-el-Aïn-området rundt elvens utløp er et av Libanons største irrigerte områder med mange kanaler med vann fra Litani. Området er på 3264 hektar, og dyrkingsområde særlig for sitrusfrukt og banan.  

Den kunstige Qaraounsjøen ble i 1959 demmet opp sør i Bekaadalen av en 60 meter høy steinfylt betongdam.  Reservoaret brukes til strømproduksjon ved tre kraftverk ved Markaba, Awali og Jun med en samlet kapasitet på 190 MW produserer 600 GWh, og irrigerer et område på 275 kvadratkilometer.

 Referanser 

 Eksterne lenker 

 Amery, H. A. 1993. The Litani River of Lebanon , Geographical Review 83 (3) s. 229-237.

Kategori:Elver i Libanon
Kategori:Nedbørfelt til Middelhavet
Kategori:guvernementet Baalbek-Hermel
Kategori:guvernementet Bekaa
Kategori:guvernementet Nabatiye
Kategori:guvernementet Sør-Libanon